Title: ระเบียบ ก.ศป. ว่าด้วยการสอบคัดเลือกบุคคลเพื่อแต่งตั้งเป็นตุลาการประจำศาลปกครองชั้นต้น พ.ศ. 2560

ระเบียบ ก

ระเบียบ ก.ศป.
ว่าด้วยการสอบคัดเลือกบุคคลเพื่อแต่งตั้งเป็นตุลาการประจำศาลปกครองชั้นต้น
พ.ศ. ๒๕๖๐

โดยที่เป็นการสมควรให้มีระเบียบ
ก.ศป. ว่าด้วยการสอบคัดเลือกบุคคลเพื่อแต่งตั้งเป็นตุลาการประจำศาลปกครองชั้นต้น

อาศัยอำนาจตามความในมาตรา
๑๙ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๙) พ.ศ. ๒๕๖๐ ก.ศป.
โดยความเห็นชอบของที่ประชุมใหญ่ตุลาการในศาลปกครองสูงสุดออกระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบ
ก.ศป. ว่าด้วยการสอบคัดเลือกบุคคลเพื่อแต่งตั้งเป็นตุลาการประจำศาลปกครองชั้นต้น
พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  บรรดาระเบียบ ประกาศ
ซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ
๔  ในระเบียบนี้
คณะกรรมการ หมายความว่า
คณะกรรมการสอบคัดเลือกบุคคลเพื่อแต่งตั้งเป็นตุลาการประจำศาลปกครองชั้นต้น
ผู้สมัคร หมายความว่า
ผู้สมัครสอบคัดเลือกเพื่อแต่งตั้งเป็นตุลาการประจำศาลปกครองชั้นต้น

ข้อ
๕  เมื่อเห็นเป็นการสมควรให้มีการดำเนินการสอบคัดเลือกบุคคลเพื่อแต่งตั้งเป็นตุลาการประจำศาลปกครองชั้นต้น
ก.ศป. จะได้มีการประกาศรับสมัคร และแต่งตั้งคณะกรรมการขึ้นมาคณะหนึ่งประกอบด้วย
ประธานกรรมการ และกรรมการ ตามจำนวนเท่าที่จำเป็น
เพื่อทำหน้าที่สอบคัดเลือกบุคคลเพื่อแต่งตั้งเป็นตุลาการประจำศาลปกครองชั้นต้นให้เป็นไปด้วยความเรียบร้อย
 ทั้งนี้ ให้คำนึงถึงคุณสมบัติ ความรู้
ความสามารถ และประสบการณ์เกี่ยวกับการสอบของผู้ซึ่งจะได้รับการแต่งตั้งเป็นสำคัญ
ประกาศรับสมัครตามวรรคหนึ่งให้ระบุรายละเอียดเกี่ยวกับตำแหน่งที่สอบคัดเลือกคุณสมบัติของผู้สมัคร การสมัคร ค่าธรรมเนียมการสมัคร
ขั้นตอนการสอบคัดเลือก การรับฟังความคิดเห็นการประเมินผลการสอบคัดเลือก
การตรวจสุขภาพ และการประกาศผลการสอบคัดเลือก
ก.ศป.
อาจแต่งตั้งคณะอนุกรรมการต่าง ๆ เพื่อสนับสนุนการดำเนินการของคณะกรรมการตามที่
ก.ศป. เห็นสมควร

ข้อ
๖  ให้ผู้สมัครยื่นใบสมัครด้วยตนเองต่อเจ้าหน้าที่รับสมัคร
หรือโดยวิธีการอื่นตามที่กำหนดไว้ในประกาศรับสมัคร

ข้อ
๗  ให้มีค่าธรรมเนียมการสมัครสอบคัดเลือกเพื่อแต่งตั้งเป็นตุลาการประจำศาลปกครองชั้นต้นในอัตรารายละ
๑,๐๐๐ บาท หรือตามที่ ก.ศป. ประกาศกำหนด
ค่าธรรมเนียมตามวรรคหนึ่ง
จะไม่คืนให้ผู้สมัครไม่ว่ากรณีใด ๆ ทั้งสิ้น เว้นแต่ ก.ศป. ได้ประกาศยกเลิกการสอบคัดเลือกในครั้งนั้น

ข้อ
๘  ผู้สมัครต้องมีสุขภาพกายและจิตใจที่เหมาะสมกับการปฏิบัติหน้าที่ตุลาการศาลปกครอง

ข้อ ๙  การสอบคัดเลือกให้ดำเนินการโดยประกอบด้วยภาคการสอบข้อเขียน
การประเมินประสบการณ์ในการทำงานหรือผลงานทางวิชาการ
และการสอบสัมภาษณ์

ข้อ
๑๐  วิชาที่ใช้ในการสอบข้อเขียน
ประกอบด้วย
(๑)
กลุ่มกฎหมายวิธีสบัญญัติ เช่น
หลักการพื้นฐานของกฎหมายวิธีพิจารณาความกฎหมายว่าด้วยการจัดตั้งศาลปกครองและวิธีพิจารณาคดีปกครอง
กฎหมายว่าด้วยการวินิจฉัยชี้ขาดอำนาจหน้าที่ระหว่างศาล และกฎหมายอื่นตามที่ ก.ศป.
ประกาศกำหนด
(๒)
กลุ่มกฎหมายสารบัญญัติ เช่น
หลักการพื้นฐานของกฎหมายมหาชนและกฎหมายปกครองรัฐธรรมนูญ
กฎหมายว่าด้วยการบริหารราชการแผ่นดิน กฎหมายว่าด้วยการปรับปรุงกระทรวง ทบวง กรม
กฎหมายว่าด้วยระเบียบข้าราชการต่าง ๆ
กฎหมายว่าด้วยวิธีปฏิบัติราชการทางปกครองกฎหมายว่าด้วยความรับผิดทางละเมิดของเจ้าหน้าที่
กฎหมายว่าด้วยข้อมูลข่าวสารของทางราชการกฎหมายว่าด้วยการปกครองส่วนท้องถิ่น
และกฎหมายอื่นตามที่ ก.ศป. ประกาศกำหนด
การสอบข้อเขียนมี
๒ วัน โดยมีคะแนนเต็ม ๒๐๐ คะแนน
ผู้ที่ผ่านการสอบข้อเขียนจะต้องได้คะแนนไม่ต่ำกว่าร้อยละ ๕๐
ของคะแนนการสอบข้อเขียนทั้งหมด

ข้อ
๑๑  ผู้สมัครที่ผ่านการสอบข้อเขียนต้องส่งหลักฐานที่แสดงประสบการณ์ในการทำงานหรือผลงานทางวิชาการที่บ่งชี้ถึงความรู้ความสามารถที่เหมาะสมสำหรับตำแหน่งตุลาการศาลปกครองชั้นต้นจำนวน
๕ เรื่อง/ชิ้น ได้แก่
(๑)
เรื่องที่เป็นหลักฐานที่แสดงประสบการณ์ในการทำงาน เช่น (ก) ผลการทำงานสำคัญ ๆ ที่แสดงให้เห็นถึงศักยภาพในการทำงานที่เหมาะสมกับตำแหน่งตุลาการศาลปกครองชั้นต้น
และสอดคล้องกับคุณสมบัติที่สมัคร (ข) รายงาน
บันทึกความเห็น รายงานการประชุมหรือเอกสารอื่นใดที่แสดงให้เห็นว่าเป็นผลงานหรือความเห็นที่แสดงความรู้ความสามารถของผู้สมัคร
(ค) คู่มือที่จัดทำขึ้นในการปฏิบัติราชการ
หรือปฏิบัติงานในองค์การหรือหน่วยงานนั้น
โดยผู้สมัครได้รับมอบหมายให้จัดทำขึ้นและได้มีการนำไปใช้ประโยชน์หรือใช้เป็นคู่มือสำหรับการปฏิบัติงานใดงานหนึ่งโดยเฉพาะ
หรือ
(๒)
ชิ้นของผลงานทางวิชาการ เช่น (ก) ตำราทางวิชาการ (ข)
บทความทางวิชาการที่ลงพิมพ์ในหนังสือวารสารหรือหนังสือพิมพ์ (ค) วิทยานิพนธ์
สารนิพนธ์
หรือรายงานที่เป็นส่วนหนึ่งของหลักสูตรการศึกษาในระดับที่สูงกว่าปริญญาตรี หรือหลักสูตรการอบรมสำหรับผู้ที่มีความรู้ตั้งแต่ระดับปริญญาตรีขึ้นไป
(ง) ผลงานศึกษาหรือวิจัยที่เสนอต่อองค์การหรือหน่วยงานภาครัฐหรือเอกชน (จ)
บทความที่เสนอต่อที่ประชุมสัมมนาทางวิชาการ
การประเมินประสบการณ์ในการทำงานหรือผลงานทางวิชาการมีคะแนนเต็ม
๑๐๐ คะแนนโดยหลักฐานที่แสดงประสบการณ์ในการทำงานหรือผลงานทางวิชาการมีค่าคะแนนเรื่อง/ชิ้นละ
๒๐ คะแนน ผู้ที่ผ่านการประเมินประสบการณ์ในการทำงานหรือผลงานทางวิชาการต้องได้คะแนนไม่ต่ำกว่า
๕๐ คะแนน

ข้อ
๑๒  การสอบสัมภาษณ์
ให้ผู้เข้าสอบสัมภาษณ์เลือกและตอบคำถามหลักหนึ่งคำถามจากคำถามหลักสองคำถาม ได้แก่
คำถามเกี่ยวกับกฎหมายที่เกี่ยวกับการบริหารราชการแผ่นดิน
หรือคำถามเกี่ยวกับกฎหมายที่ศาลปกครองใช้ในการพิจารณาคดี  ทั้งนี้ นอกจากคำถามหลัก
ผู้สัมภาษณ์อาจมีคำถามอื่นเพิ่มเติมที่เป็นการสอบถามความคิดเห็นเพื่อพิจารณาความรู้ทั่วไป
ความคิดริเริ่มสร้างสรรค์ ปฏิภาณ ไหวพริบ ประสบการณ์ ท่วงทีวาจา อุปนิสัย อารมณ์
ทัศนคติ จริยธรรมและคุณธรรมจรรยาบรรณของข้าราชการ การปรับตัวกับผู้ร่วมงาน
รวมทั้งสภาพสังคม สิ่งแวดล้อม และบุคลิกภาพอย่างอื่นก็ได้
การสอบสัมภาษณ์มีคะแนนเต็ม
๑๐๐ คะแนน ผู้ที่ผ่านการสอบสัมภาษณ์จะต้องได้คะแนนไม่ต่ำกว่า ๕๐ คะแนน

ข้อ
๑๓  ผู้สมัครที่มีผลรวมของคะแนนการสอบข้อเขียน
คะแนนการประเมินประสบการณ์ในการทำงานหรือผลงานทางวิชาการ และคะแนนการสอบสัมภาษณ์
ในแต่ละภาคไม่ต่ำกว่าร้อยละ ๕๐ และผลรวมของคะแนนทั้งสามภาคไม่ต่ำกว่าร้อยละ
๖๐ ของคะแนนเต็มทั้งหมด ให้เข้ารับการตรวจสุขภาพโดยค่าใช้จ่ายของผู้สมัครเอง
การตรวจสุขภาพ
ให้ดำเนินการโดยคณะแพทย์ ซึ่งได้รับมอบหมายจากคณะอนุกรรมการตามที่ ก.ศป. กำหนด  ทั้งนี้ ผู้ที่ ก.ศป.
ได้พิจารณารายงานผลการตรวจสุขภาพแล้วเห็นว่าเป็นผู้เหมาะสมที่จะเป็นตุลาการประจำศาลปกครองชั้นต้นจึงให้ถือว่าเป็นผู้ผ่านการสอบคัดเลือก

ข้อ
๑๔  การประกาศผลการสอบคัดเลือกให้เรียงตามลำดับผลรวมของคะแนนการสอบข้อเขียนคะแนนการประเมินประสบการณ์ในการทำงานหรือผลงานทางวิชาการ
และคะแนนการสอบสัมภาษณ์หากผลรวมของคะแนนเท่ากันให้เรียงลำดับตามผลคะแนนการสอบข้อเขียน
หากคะแนนการสอบข้อเขียนเท่ากันให้พิจารณาจากผลคะแนนการประเมินประสบการณ์ในการทำงานหรือผลงานทางวิชาการและผลคะแนนการสอบสัมภาษณ์ตามลำดับ
หากคะแนนเท่ากันอีกให้ใช้วิธีการจับสลากเพื่อจัดลำดับในระดับคะแนนเท่ากัน

ข้อ
๑๕  ให้ประธานศาลปกครองสูงสุดโดยความเห็นชอบของ
ก.ศป. มีคำสั่งแต่งตั้งผู้ผ่านการสอบคัดเลือกเป็นตุลาการประจำศาลปกครองชั้นต้น
โดยเรียงตามลำดับคะแนนเพื่อเข้ารับการฝึกอบรมตามหลักสูตรที่ ก.ศป. กำหนด

ข้อ
๑๖  ให้ ก.ศป.
มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ
๑๗  ให้ประธานศาลปกครองสูงสุดรักษาการตามระเบียบนี้

ประกาศ ณ วันที่ ๒
พฤศจิกายน พ.ศ. ๒๕๖๐
ปิยะ  ปะตังทา
ประธานศาลปกครองสูงสุด
ประธานกรรมการตุลาการศาลปกครอง

ภวรรณตรี/จัดทำ
๒๓ พฤศจิกายน
๒๕๖๐

พัชรภรณ์/ตรวจ
๒๓ พฤศจิกายน ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๑๗ ก/หน้า ๑๓/๑๐ พฤศจิกายน ๒๕๖๐